汴河汲井
作者：孔武仲
朝代：宋

paragraphs: 解纜古城陰，繫舟緑榆影。
浩蕩觀濁流，咫尺有甘井。
譬如坐湯鑊，傍觀冰玉冷。
望之首不回，清泉逐修綆。
餘香入新稻，真味添細茗。
蒸骨爲之凉，醉魄一以醒。
昔有少陵翁，卜居在遐境。
美味當百金，修筒接千嶺。
我今渾不費，汲取在俄頃。
川路遠迢迢，客愁長耿耿。
得此稍忘憂，無殊卧箕潁。